Staat vat lughawe-miljoeneArgieffoto. Die Johannesburgse hooggeregshof het gelas dat R78 miljoen waarop daar op die Internasionale Lughawe O.R. Tambo beslag gelê is in Augustus 2015 na die staat moet gaan. Hurbetin Phindi Mjonondwane, woordvoerder van die Nasionale Vervolgingsgesag (NVG), het gesê daar is op 28 Augustus 2015 Amerikaanse dollars ter waarde van R78 miljoen in die besit van vyf mans, onderweg na Dubai, gevind. Die mans is aangekla van die oortreding van die Wet op Doeane en Aksyns asook die oortreding van die Wet op Valutabeheer. Die staat het aangevoer dat die mans van voorneme was om meer as R1 000 000 uit Suid-Afrika te neem sonder die toestemming van die tesourie en sonder om die geld te verklaar soos deur wetgewing vereis word. Twee van die beskuldigdes, Mohammed Yousuf Suliman en Cassim Kathrada, het skuld erken wat daartoe gelei het dat die staat die saak teen die ander drie mans teruggetrek het. Albei mans is tot ŉ boete van R100 000 of twee jaar tronkstraf gevonnis vir die oortreding van die Wet op Doeane en Aksyns asook ŉ boete van R100 000 of twee jaar tronkstraf vir die oortreding van die Wet op Valutabeheer. “Die helfte van dié vonnisse is vir vyf jaar opgeskort op voorwaarde dat geeneen weer skuldig bevind word aan dieselfde oortreding nie,” het Mjonondwane gesê. Die NVG het die staatsaanklaer, die ondersoekspan en die bate-beslagleggingseenheid geloof vir die versekering van ŉ vonnis wat tot die beslaglegging van die kontant gelei het.